CELEX: 62010TN0437
Language: lt
Date: 2010-09-22 00:00:00
Title: Byla T-437/10: 2010 m. rugsėjo 22 d. pareikštas ieškinys byloje Gap SA granen & producten prieš Komisiją

20.11.2010   
            
            
               LT
            
            
               Europos Sąjungos oficialusis leidinys
            
            
               C 317/43
            
         2010 m. rugsėjo 22 d. pareikštas ieškinys byloje Gap SA granen & producten prieš Komisiją
   
   (Byla T-437/10)
   ()
   2010/C 317/76
   Proceso kalba: olandų
   
      Šalys
   
   
      Ieškovė: Gap SA granen & producten NV (Zurselis, Belgija), atstovaujama advokatų C. Ronse ir A. Hansebout
   
      Atsakovė: Europos Sąjunga, atstovaujama Europos Komisijos
   
      Ieškovės reikalavimai
   
   Ieškovė prašo nustatyti deliktinę Europos Sąjungos atsakomybę ir įpareigoti atlyginti jai atsiradusią žalą, t. y. 295 690,43 EUR sumą ir pagal Belgijos teisės aktus nustatytas palūkanas, skaičiuojamas nuo to momento, kai ji sumokėjo importo muitus, ir įpareigoti Europos Sąjungą sumokėti laikinai nustatytą 30 000 EUR sumą ir pagal Belgijos teisės aktus nustatytas palūkanas už kitą jai atsiradusią žalą.
   
      Ieškinio pagrindai ir pagrindiniai argumentai
   
   Ieškovė prašo atlyginti žalą, kilusią, jos teigimu, dėl to, kad pirmiausia pagal 2009 m. spalio 1 d. Komisijos reglamentą (EB) Nr. 919/2009, kuriuo iš dalies keičiamas Reglamentas (EB) Nr. 915/2009, kuriuo nustatomi importo muitai grūdų sektoriuje, galiojantys nuo 2009 m. spalio 1 d. (OL L 259, p. 5), Europos Komisija, nustatydama importo muitus kietiesiems kviečiams, elgėsi neteisėtai ir rėmėsi klaidingomis rinkos ir gabenimo kainomis.
   Grįsdama ieškinį dėl žalos atlyginimo ieškovė nurodo, jog Komisija pažeidė Reglamento Nr. 1249/96 (1) 4 straipsnį ir bendrąjį rūpestingumo principą dėl to, kad nustatydama ir apskaičiuodama importo muitus rėmėsi klaidingomis kainomis ir gabenimo įkainiais.
   Ieškovės nuomone, Reglamento Nr. 1249/96 4 straipsnio pažeidimas yra pakankamai akivaizdus, todėl Komisija, priimdama Reglamentą Nr. 919/2009, negalėjo naudotis diskrecija. Be to, rūpestingumo principo pažeidimas, kurį padarė Komisija, taip pat yra pakankamai akivaizdus pažeidimas.
   Galiausiai ieškovė tvirtina, kad dėl neteisėtai nustatytų ir klaidingai apskaičiuotų muitų jai buvo padaryta žala, kurios tikslų dydį ji nurodys, pateikdama įrodymą. Be to, ji patyrė žalą laiko, kurį ji turi sugaišti šioje byloje, ir išlaidų, kurias ji turi mokėti advokatui, atžvilgiu.
   
      (1)  1996 m. birželio 28 d. Komisijos reglamentas (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje) (OL L 161, p. 125; 2004 m. specialusis leidimas lietuvių k., 2 sk., 7 t., p. 183).